Raasiku raamatukogu korraldas lastele kolmandat aastat suvelugemise võistluse.
Raasiku raamatukogu direktori Eha Altmäe sõnul on võistluse peamine eesmärk meelitada lapsed suveks arvuti- ja telefoniekraanidest eemale ning tekitada neis rohkem huvi raamatute vastu.
Suvelugemise tänavune teema oli „Raamat rokib“. Lastekaitsepäeval, 1. juunil alanud ning kooliaasta alguseni kestnud projektis osales 44 last, kes lugesid kokku 326 raamatut, usinamad jõudsid läbi lugeda rohkem kui 30 raamatut.
„Loetud raamatute arv on mullusega enam-vähem sama, kuid lapsi osales tänavu rohkem,“ ütles Eha Altmäe.
Lisaks Raasiku lastele võtsid osa ka Aruküla ning linnalapsed, kes Raasikul suvitasid.
Projekti alguses koostas raamatukogu kolmele vanuserühmale lugemissoovituste nimekirjad, kuid lapsed võisid ka ise valida, kui soovisid lugeda muid raamatuid. Osalejad said raamatukogust passi, kuhu tuli koguda kleepse – neid anti iga raamatu lugemise ja selle kohta kontrollküsimustega töölehe täitmise eest.
Raamatukogu lasteosakonna töötaja Aira Jõõts märkis, et populaarsemad raamatud olid väliskirjandusest, Eesti lastekirjandust loeti vähem.
Projekti kokkuvõtete tegemiseks korraldas raamatukogu lastele tsirkusesõuga lõpupeo, söödi torti ning kuulutati välja suvelugemise parimad. 1.-3. klassi lastest olid usinamad lugejad Lidia Belova, Ardo Heiberg ja Heleri Heiberg, 3.-6. klassi õpilastest Markus Laas, Rasmus Loik ja Marie Pärn ning 7.-9. klassi õpilastest Anna Belova, Kirke Loik ja Anna Pitšugina. Neid premeeriti Apollo kinkekaartidega. Kõik, kes lugesid läbi vähemalt viis raamatut, said raamatukogult tubli lugeja tunnistuse ja šokolaadi.
Aira Jõõts kiitis suvelõpuüritust rahaliselt toetanud ASi Mistra-Autex ja Metsur Gruppi: „On väga positiivne, et ka kohalikud ettevõtted tunnevad huvi laste lugemisharjumuste vastu ning aitavad meil motiveerida lapsi avastama uusi põnevaid raamatuid. Kui talvel loetakse peamiselt kooli soovituskirjandust, siis suvelugemise valik on põhiliselt uuemast lastekirjandusest.“
Eha Altmäe lisas, et ka see, kui laps loeb suve jooksul läbi kasvõi ainult ühe raamatu, on hea, sest siis on ta juba mitu tundi olnud arvutist eemal: „Kuna võistlemine innustab lapsi, siis usun, et meie ettevõtmine aitab kaasa laste lugemishuvi suurendamisele.“
Suvise lugemisvõistluse korraldas lastele ka Kehra raamatukogu, seal tehakse kokkuvõtteid septembri lõpus.